Brittituristien lauantaisesta Lapin-matkasta joulupainajainen - Matkat - Ilta-Sanomat\nJulkaistu: 24.12.2012 9:21\nYli kahdensadan brittituristin joulu oli vaarassa mennä pipariksi, kun heidän lauantainen paluulentonsa kotiin peruuntui konevian takia, kirjoittaa Daily Mail.\nPäiväreissulle joulupukkia tapaamaan saapuneiden turistien matka venähti yllättäen kaksipäiväiseksi. Koneen oli määrä lähteä takaisin Kittilän lentokentältä kohti Lontoota lauantai-iltana kello 19.30 aikaan.\nTuristien mukaan he istuivat koneessa jopa neljä tuntia ennen kuin heidät siirrettiin takaisin sisätiloihin, ja lopulta hotelliin.\n- He eivät antaneet meille mitään ruokaa tai juomaa, kun odotimme koneessa. Se oli aivan kamalaa. En ole ikinä kuullut niin monen lapsen itkevän, koneessa ollut Michelle kommentoi lehdelle.\nPakkasta ja nyrpeitä tonttuja\nOsalle turisteista Lapin-matka oli ilman konerikkoakin suuri pettymys.\n- Jouduimme jonottamaan joulupukin tapaamista kolmenkymmenen asteen pakkasessa. Lopulta kun pääsimme tapaamaan häntä, pyörryin kylmyyden takia, yksi turisteista kertoo Daily Mailillehttp://www.dailymail.co.uk/news/article-2252503/British-families-stranded-Lapland-dream-trip-turns-nightmare-return-flight-cancelled-engine-problems.html.\n- Meille kerrottiin, että tulisimme leikkimään lumisotaa tonttujen kanssa, mutta tontut olivat nyrpeällä tuulella eivätkä he edes puhuneet meille. Siellä ei ollut edes joulukuusta.\nLentoyhtiö Thomas Cookin edustaja kertoi lehdelle sunnuntaina, että jumiin jääneet turistit on määrä lennättää takaisin Lontooseen sunnuntai-iltapäivällä tai alkuillasta.\nKittilän lentokentältä lähti sunnuntai-iltana kello 20.00 jälkeen yksi Thomas Cookin kone.


Tarinoita ja taidetta satuviikolla 18.–24.10.2021 - Loviisan kaupunki\nEtusivu / Ajankohtaista / Tarinoita ja taidetta satuviikolla 18.–24.10.2021\nTarinoita ja taidetta satuviikolla 18.–24.10.2021\nYhdessä Koppa-verkoston (lasten ja nuorten kulttuuriverkoston) kanssa myös Loviisassa vietetään satuviikkoa 18.–24.10. Viikko rakentuu valtakunnallisen satupäivän ympärille, jota juhlitaan koko maassa maanantaina 18.10. Tänä vuonna Loviisan satuviikko sisältää muun muassa satuseikkailun kirjastoissa sekä koko perheen teatteriesityksen Strömforsin työväentalolla.\nValtakunnallisen teemapäivän tavoitteena on luoda lapsille, nuorille ja aikuisille yhteinen elämys arjen kiireiden keskellä ja tarjota kaikenikäisille mahdollisuus uppoutua yhdessä sadun maailmaan. Saduilla, lastenkirjallisuudella ja -kulttuurilla on valtava merkitys lapsen kielen kehitykselle, mielikuvituksen mahdollisuuksien käsittämiselle ja taiteen vastaanottamisen oppimiselle. Laadukas lastenkulttuuri antaa mahdollisuuksia myös vaikeiden kysymysten käsittelemiseen.\nSatupäivänä satuja luetaan, esitetään ja käsitellään kaikenikäisten kanssa teattereissa, kirjastoissa, kirjakaupoissa, kouluissa, päiväkodeissa, vanhainkodeissa, kulttuurikeskuksissa ja museoissa ympäri maan. Yhteisen juhlapäivän avulla halutaan nostaa esille satujen merkitystä lapsen maailmassa ja muistuttaa siitä riemusta, jonka yhdessä koettu, hieno tarina synnyttää! Valtakunnallisen satupäivän vuoden 2021 teemana on tarinoita ja taidetta, ehkä kodeissakin innostutaan taiteilemaan joku tarina?\nTänä vuonna Loviisan satuviikko sisältää muun muassa satuseikkailun kirjastoissa, sekä koko perheen teatteriesityksen Strömforsin työväentalolla. Toiveena kuitenkin on, että satuviikkoa vietettäisiin myös päiväkodeissa, kouluissa, vanhainkodeissa ja ihan jokaisen omassa kodissa! Osoitteessa www.satupaiva.fi löytyy paljon hyviä ideoita päivän viettoon. Nappaa sieltä omasi ja halutessasi jaa kuvaa päivän vietosta tai tuotoksista meidän Instagramiin aihetunnistein #kulttuuriloviisa #satuviikkoloviisa #sagoveckanlovisa, ja vietetään sitä näin myös yhdessä!\nTervetuloa mukaan satujen ihmeelliseen maailmaan!\nLisätietoja satuviikosta: Kulttuurituottaja Päivi Karppi, paivi.karppi@loviisa.fi, 040 751 7449\nSatuviikon ohjelma Loviisan kirjastoissa\nAikansa kuvia ja klassikoita | Kirjanäyttely 15.9.–15.12.2021\nKirjanäyttely luo katsauksen suomalaisen ja suomeksi käännetyn lasten- ja nuortenkirjallisuuden historiaan ja kehitykseen. Esillä on valikoima lasten- ja nuortenkirjoja 1800-luvulta toiseen maailmansotaan.\nSatutuokio pääkirjastossa (ruotsiksi)\nTorstaina 21.10. klo 13, Benita Backas-Andersson: Djuren på Johannisberget. Laulu ja kitara: Carina Fredriksson\nVirtuaalinen satuseikkailu Loviisan kirjastoissa! Tarinallinen luontoseikkailu on tarkoitettu noin 4–9-vuotiaille. Seikkailun avaimista löytyy mobiililaitteen avulla lisättyä todellisuutta, jota voi kuunnella yksin tai pienissä ryhmissä. Mukaan tarvitset mobiililaitteen ja iloisen mielen. Laitteeseen kannattaa ladata valmiiksi Plus3d-sovellus, ja seikkailu aktivoidaan juuri ennen lähtöä kirjastossa. Seikkailun aktivoimiseen on saatavilla ohjeita ja apua. Satuseikkailussa on neljä eri kielivaihtoehtoa, ja saatavilla on varalta yksi lainattava mobiililaite seikkailijoita varten.\nSeikkailu on Loviisan kirjastoissa seuraavasti:\nLoviisan pääkirjasto: 15.–21.10.\nPernajan lähikirjasto: 22.–28.10.\nLiljendalin lähikirjasto: 29.–3.11.\nTesjoen lähikirjasto: 8.–13.11.\nSeikkailu on kierrettävissä kirjaston aukioloaikoina, kesto on noin 20 minuuttia. Tervetuloa seikkailemaan! Seikkailun on tuottanut Satumatka Productions.\nSatuviikon muu ohjelma Loviisassa\nTeatteri Soittorasia: Punahilkka\nSunnuntai 24.10. klo 15, kesto 30–40 min, Strömforsin työväentalo, Forsellesintie 2. Esitys on suomenkielinen. Vapaa pääsy!\nLauantai 23.10. klo 11, Forum\nSukella joogaan sadun kautta! 4–11-vuotiaille lapsille ja kaikenikäisille aikuisille. Rajoitetusti paikkoja. Ennakkovaraus: jaana@yogaloviisa.fi\nTarinoiden taiteilemista 1–3-luokkaisille maanantaina 25.10. klo 12–15 (ruotsiksi) kuvataiteilija Pia Sirénin johdolla. Tilaisuus on ilmainen ja materiaalit sisältyvät myös. Ilmoittautuminen: siren.pia@gmail.com\nTesjoen lähikirjasto, Keskustie 2, Tesjoki\nPernajan lähikirjasto, Kiesitie 3, Pernaja\nLiljendalin lähikirjasto, Kartanontie 27, Liljendal\nForum, Brandensteininkatu 13, Loviisa (2 krs.)\nMakkaratehdas, Pohjoinen Tullitie 23\nAukioloajat ja lisätietoa: www.loviisa.fi\nKuva: Keijut seikkailevat kirjaston satuseikkailussa mukana, Satumatka productions.


.:V A R I A N T C L U B . F I:. • katso viestiketjua - VW Golf III Variant vikalista\nVW Golf III Variant vikalista\n87 viestiä • Sivu 1/2 • 1, 2\nKirjoittaja Ari-Matti Aho » 5.11.2004 12:44\nTähän topikkiin kerätään vikoja Golf III Varianteista (1994-1998).\nKirjoittaja Spetke » 5.11.2004 14:36\n-Kattokaiteiden kiinnityspulttien suojamuovit irtoilee pakkasella\n-Sivuvilkkuihin menee kosteus\n-Vesipumppu kestää yhtä kauan kuin jakoremmi\n-Ovien kahva/lukitusmekanismi kiukuttelee pakkasella\nLiittynyt: 28.7.2004 22:21\nKirjoittaja J.N » 5.11.2004 16:05\nYksipisteruiskun kanssa tulee toimeen, jos se toimii, mutta yleisesti ottaen typerä laite.\n- ruiskun ja imusarjan välinen kumilaippa kulutustavaraa.\n- tyhjäkäyntimoottoreita menee silloin tällöin. (kallis)\n- nostajat rallattaa\nPlussapuolena tietysti se, että yleisesti ottaen halpoja, helppoja ja varmoja vehkeitä pitää.\nLiittynyt: 15.2.2004 14:05\nKirjoittaja jmr » 5.11.2004 16:09\nDieseleissä resonoi kojelaudan alaosan muovit juuri vääntöhuipun (1900 rpm) kohdalla. Öljyämättömien lukkojen ja kahvojen jäätyminen mainittiinkin jo. Ainakin CRC-aseöljy kestää pakkasta ja voitelee lukot hyvin.\nViimeksi muokannut jmr päivämäärä 19.11.2005 19:40, muokattu yhteensä 1 kerran\nKirjoittaja miihkali » 5.11.2004 21:19\nMoniurahihnan automaattinen kiristin ei toimi kunnolla vaan hihna meinaa väpättää ja pitää vi..umaista ääntä... hermo meinaa välillä mennä..\nLiittynyt: 11.11.2003 10:07\nKirjoittaja iHuichée! » 6.11.2004 18:51\nMyöskin etuvalojen umpioihin kertyy kosteutta..\nniksinurkka: ota polttimo pois ja puhalla hiustenkuivaajalla tai kuumailmapuhaltimella polttimon reiästä sisään kuumaa hönkää joka siten poistaa kosteuden..\nLiittynyt: 13.11.2003 20:49\nKirjoittaja J.N » 6.11.2004 23:49\nPari lisää, jotka unohtuivat tuolta ylläolevasta:\n- Taka-akselin puslat vaihtotavaraa jo monissa ~150tkm ajetuissa. Aiheuttaa epämielyttävää kolinaa ja pauketta, sekä tunne perän "leijumisesta"\n- Moottorin kumityynyt löystyvät. Yleensä koneen etupuolen tyyny eniten. Ei järin kallis, ja helppo vaihtaa.\nKirjoittaja jmr » 22.11.2004 11:42\nTakaluukun vasemman haitarin johdot murtuvat poikki, aiheuttaen seuraavia oireita:\n-takalasin lämmittimen valo vilkkuu ajaessa (lämmitin ei päällä)\n-kilven valot vilkkuvat/sammuvat luukkua aukaistaessa\n-takaluukun sisävalo jää päälle ajaessa ja kun sammutat auton\nKirjoittaja miihkali » 27.1.2005 23:48\nKäsijarrun päälleveto tietyssä talvikelissä saa jarrut laahaamaan. Ei tosin aina ja sekös se ahistaa.\nKirjoittaja ropales » 1.7.2005 21:27\nÄrsyttävin vika:lukot pakkasella. mikäköhän auttaisi?\nSiinä vastaan tulleet tähän mennessä\nLiittynyt: 6.3.2005 22:52\nKirjoittaja jmr » 16.7.2005 22:49\nPenkin kiskoista menee huonoiksi ne muoviset liukupalat ja penkki alkaa keikkumaan. Lisää tuolta >>\nKirjoittaja jmr » 13.8.2005 22:54\nMalleissa, jotka on varustettu ABS-jarruilla syttyy ABS valo joskus ja sammuu sitten samantien. Syynä joko viallinen pyörimisnopeusanturi, anturin johdot tai anturi täynnä jarrupölyä/suolaa/hiekkaa.\nTakajarru vinkaisee kun polkimen päästää:\nViimeksi muokannut jmr päivämäärä 12.11.2005 21:37, muokattu yhteensä 1 kerran\nKirjoittaja Novkorod » 8.11.2005 12:41\nnoi lukot on kyl todella mukavato pakkaskeleillä...rasvaus saattaa auttaa aina hetken aikaa mut jos haluaa usiamman kerran peräkkäin päästä sisälle niin kannattaa lukkopesä purkaa ovesta pois ja puhdistaa huolella ja rasvata...nii ja eikös sinne joku jousiki kannattanu vaihtaa....\nLiittynyt: 31.5.2005 22:23\nKirjoittaja jmr » 8.11.2005 15:24\nEi ole lukkojen kanssa ollut ongelmia, kunhan ei pesettämisen jälkeen jätä lukkoja jäätymään ilman öljyjä ja parhaimmaksi öljyksi olen todennut CRC aseöljyn.\nTuolla on se lukon jousi mainittuna:\nhttp://www.autowiki.fi/index.php/Volksw ... k3_Variant\nKirjoittaja Sane » 31.1.2006 20:18\nKäsijarru ei jumita jos on ehjät käsijarruvaijerit ja kuparitahnaa oikeissa paikoissa.\nLiittynyt: 24.1.2006 20:54\nKirjoittaja miihkali » 31.1.2006 23:11\nKyllä se vaan jumittaa (on uudet vaijerit ja kuparitahnat jokaisessa liikkuvassa paikassa).... pitäs laittaa rasvanipat satuloihin, mutku ei kehtaa\nKirjoittaja Banks » 9.3.2006 13:45\nMissä voi olla vika kun golf variant -96 konepellin alta kuuluu kylmänä naukumista siis ajossa, mutta kun koneen lämmittyä naukuminen loppuu... Kissaa ei pitäisi pellin alla olla.\nLiittynyt: 9.3.2006 13:15\nKirjoittaja vw golf » 9.3.2006 17:12\nMikähän mahtaisi olla moottorina... ja Bensa vai diesel\nLiittynyt: 18.3.2005 19:41\nKirjoittaja Banks » 9.3.2006 18:53\n1.8 bensakone siis...\nKirjoittaja vw golf » 9.3.2006 22:52\nOmassa pirssissä 1,9 TD ääni kuului moniurahihnan automaattisesta kiristinpyörästä, ja laturista. Mutta olisikohan sitten samasta paikasta sun autossa tuleva ääni kotoisin... Vaikeahko asia sanoa omasta puolestani kuulematta... enkä toki mikään mekaanikko ole\nKirjoittaja Tero Paalanen » 9.3.2006 22:53\nMunkin golperos kuuluu toi "naukuminen".\nKoneena 1.8 ADZ\nKirjoittaja Clayman » 10.3.2006 8:46\nKuuluukos nuo teiän naukumiset myös paikallaan? Mulla meinaan kans Golf III Variantissa kuuluu kylmänä liikkeelle lähtiessä jonkinlaista mouruamista. Luulisin, että joku pyöränlaakeri? Kun ei tunnu vaikuttavan onko ne lämmin vai kylmä, enkä ole ääntä saanut esille paikallaan, mutta kun on pakkasta, niin monkuu aluksi hetken kun nopeus nousee tuonne 60-80km/h. Onkos näissä ollut ongelmaa nuotten pyöränlaakerien kanssa? Autolla on ajettu 187tkm.\nLiittynyt: 3.2.2006 9:32\nKirjoittaja Banks » 10.3.2006 12:14\nEi kuulu naukumista paikallaan. Vasta kun lähtee ajaan ja naukuminen hieman voimistuu kun vauhtia on 80km/h.\nKirjoittaja Clayman » 10.3.2006 13:58\nOho, sielähän luki että "ajossa"\nJaa-a, mistähän tuo ääni lopulta kuuluu. Meikällä se on kyllä semmosta vonkunaa, mistä ei oikein saa selvää mistäpäin se kuuluu ja sitte kun se ei kestäkkään kovin kauaa, että ehtis kunnolla kuuntelemaan. Vähä kyllä kummastuttaa jos tuo ääni koneesta kuuluu, kun ei kuulu kuin liikkeellä ollessa Mulla on muutes kans koneena 1.8 (55kW AAM).\nKirjoittaja elwood » 22.3.2006 11:05\n-Joissain tapauksissa on auttanut ohj.tehostimen öljyjen vaihto.\n-Kylmänä lähdettäessä likainen öljy aiheuttaa "ohi"kiertoa pumpussa,\nmutta lämmettyään se pelaa normaalisti.\n-Kannattaa kokeilla, ei maksa liikaa.\n-Tästä on saanut joskus apuja 3 golfeihin ja polo classic ja variant malleihin, jotka on tehostettuja.\nHöh,missä meni taas pieleen.? Ex G4,Pacific 1.6 BCB, Polo Gt -91 3F,Golf 3 GT variant. 1.6 AEK. Useita ilmajäähdytteisiä.\nLiittynyt: 20.2.2006 19:54\nKirjoittaja Outi » 5.5.2006 13:33\nMunki Golf on ruvennut nyt viikon sisällä ulvomaan tai naukumaan..\nEli se on siis ominaisuus\nKylmänä tekee sen ajossa, ei onneks kestä kauan, eikä tee sitä aina (vielä..)\nex-auto kameleonttiVW Golf Variant 1.8 ´94\ntalosta löytyy vielä VW Passat Variant 1.8T -98\nLiittynyt: 3.6.2005 15:56\nKirjoittaja Spetke » 8.5.2006 13:04\nMulla kans ulisee. Ääntä koitettu paikantaa, mutta turhaan. Äänellä ei kuitenkaan (huomattavaa) vaikutusta toimintaan. Joku sanoi, että ruiskun ja imusarjan välinen tiiviste, mutta ei minun mielestäni. Joku sanoi että se parin sentin halkaisijainen mokkula jossain ruiskun alipaineputkessa, mutta ei mielestäni sekään. Ennen se kuului vain talvella ja kylmänä, mutta nykyään milloin sattuu.\nGolf Variant 3 1.8GL ja Touran 1.9TDI\nKirjoittaja Outi » 8.5.2006 16:17\nMulle sanottiin et remmin välis hiekkaa. Tuonne mun koneeseen ainaki pääsee hiekkaa ja pirusti, ku ei ole mitään suojia pyöränkaaressa..\nKirjoittaja Spetke » 8.5.2006 22:25\nKyseessä sitten varmaan erilainen ujellus ko meillä. Tämä ei nimittäin remmistä kuulu. On jotenkin sellainen "sanoin kuvaamaton" vihellys.\nKirjoittaja vw golf » 8.5.2006 22:46\nSpetke kirjoitti: Kyseessä sitten varmaan erilainen ujellus ko meillä. Tämä ei nimittäin remmistä kuulu. On jotenkin sellainen "sanoin kuvaamaton" vihellys.\nTehot puhukoot puolestaan\nKirjoittaja Outi » 11.5.2006 10:18\nEi tuo munkaan mielestä remmistä kuulu, yks tuttu vaan meinas et se on syynä.\nKai ne on tehot, jotka siellä kylmänä ujeltaa *mitkä tehot *\nKirjoittaja Spetke » 11.5.2006 12:40\nNe mitkä välittyvät moottorista niihin mustiin raitoihin asfaltissa\nKirjoittaja jmr » 25.6.2006 22:07\nPenkki alkaa narahtamaan kun kuskin paino siirtyy, esim. kytkintä nostaessa.\nPäättelin että se on tämä osa penkissä joka narisee (maksaa alle 3 eur / kpl ja niitä menee 2 / penkki, eriväriset penkin eri puolille):\nKirjoittaja jmr » 16.8.2006 9:41\nTässä yhtenä päivänä alkoi valoshow, ensin Airbag-valo ja sitten ABS-valo. ABS-valo sammui itsekseen, mutta Airbag-valo on kuittaamatta, kun läppäri ja kaapeli ovat olleet eripaikoissa.\nJos Airbag-valo syttyy kuittauksen jälkeenkin, sitten pitää epäillä spiraalia.\nKirjoittaja jukiapina » 1.9.2006 16:02\nBanks kirjoitti: Ei kuulu naukumista paikallaan. Vasta kun lähtee ajaan ja naukuminen hieman voimistuu kun vauhtia on 80km/h.\nItselläni Variantti Golf -95 toista päivää ja aloin juuri miettimään tuotta 80km/h jälkeen tulevaa ääntä mutta se itselläni kuulostaa lähinnnä vroom ääneltä pienellä resonoinnilla .\nMitenkä muuten on noiden äänien laita. Itsestänio 1.8 55kw pitää aikas lailla kovaa ääntä tuohon teho luokkaan?\nLiittynyt: 1.9.2006 15:57\nKirjoittaja Pasi Häkli » 1.9.2006 17:00\nOttakaa se moniurahihna irti sieltä ja pistäkää käymään, niin saatte rajattua niitä vikakohteita pienemmäksi...\nKirjoittaja Clayman » 4.9.2006 11:35\njukiapina kirjoitti: Mitenkä muuten on noiden äänien laita. Itsestäni 1.8 55kw pitää aikas lailla kovaa ääntä tuohon teho luokkaan?\nSamaa oon mäki moittinu. Ei nyt muuten, mutta satasen vauhdissa on turhan paljo meteliä, joka tosin pienenee kun kuormittaa enemmän esim. ylämäessä\nEi se nyt hiljanen oo muutenkaa, kolisee ja rutisee ihan riittävästi Vois koittaa RVS-käsittelyä jossain vaiheessa...\nPasi H. kirjoitti: Ottakaa se moniurahihna irti sieltä ja pistäkää käymään, niin saatte rajattua niitä vikakohteita pienemmäksi...\nTarttee vaan huomata, että se pyörittää vesipumppua (ainakin meikäläisten kulkuneuvoissa)\nMulla tuo ulina tai naukuminen tms. kuuluu kyllä pyörän laakerista, kun ei lopu vaikka moottorin sammuttaa vauhdista. Tietäis vaan, että minkä pyörän\nEikä tuota nyt kesällä oo kuulunukkaan, mutta saas havaata taas kun menee mittari ekan kerran pakkaselle...\nVW Golf Variant 1.8 (AAM) -96\nM-B C180A -93\nKirjoittaja Pasi Häkli » 4.9.2006 12:09\nJoo kyllähän se pyörittää, mutta ei sitä tartte kauaa käyttää, kunnes jo huomaa että kuuluuko sitä samaa ääntä sieltä vai ei.\nKirjoittaja Clayman » 4.9.2006 12:42\nPasi H. kirjoitti: Joo kyllähän se pyörittää, mutta ei sitä tartte kauaa käyttää, kunnes jo huomaa että kuuluuko sitä samaa ääntä sieltä vai ei.\nJoo,voihan sitä hetken käyttää. Sattui vaan olemaan just tämän\nalla tuo tuo sun viesti. Niin aattelin ettei keltään jää huomaamatta moinen asia ja lähtee laskettaan satasta ilman jäähdystystä. Ei välttämättä kone oikeen tykkäis\nKirjoittaja Pasi Häkli » 4.9.2006 21:02\nJaa ok! En muuten huomannut tuota yhteyttä noissa viesteissä\nEli joo, ei siis missään nimessä mitään koeajolenkkiä ilman moniurahihnaa.\nOletan, että järkikin sen sanoo\nKirjoittaja jmr » 21.10.2006 23:53\nKuskin penkinlämmittimen rele ei enää naksu, apukuskilla vielä naksuu ja lämpeneekin...pitää vilkaista penkin alle joku päivä...\nKirjoittaja Golff » 12.12.2006 15:55\nMulla naukuu myös samanlailla kuin banksillä.. Eli sellanen ihmeellinen ääni ensin hiljaa sitten vähän kovenee ja sit häviää. Ja taas vähän ajan päästä uudestaan. Aivan kuin kissa olisi konepellinalla. Ääni tulee vain kun on pakkasta.\nLiittynyt: 3.12.2006 14:50\nKirjoittaja jmr » 19.3.2007 23:23\nAirbag-valo palaa ja vikakoodi:\n- Akku irti ennen osan vaihtoa\n- Osa: 1H0959653E "Airbag kosketin", tunnetaan myös nimellä Airbag-spiraali, 165 €\n- Lisäksi vikakoodin nollaus osan vaihtamisen jälkeen.\n1) vika pysyi vuorokauden poissa ja palasi...myin vanhan osan toiselle ja se toimii toisessa autossa.\n2) kontaktit läpi crc:llä ja sen jälkeen vikakoodien nollaus. Nyt toimii taas.\n3) vika palasi\nVika palasi ja sain korjattua allaolevalla ohjeella:\nhttp://www.autowiki.fi/index.php/VAG_Ai ... orjaaminen\nhttp://www.variantclub.fi/phpbb/viewtop ... ght=airbag\nViimeksi muokannut jmr päivämäärä 9.7.2008 16:15, muokattu yhteensä 4 kertaa\nKirjoittaja samael » 15.4.2007 8:03\nNaukuu. Kuskin oven lukkopesänmekanismiin kiinnityvä vastakappaleen "lenkki" väärin mitoitettu suomen pakkasiin, katkeaa. Tämän jälkeen avain ainoastaan pyörii lukkopesässä. Molemmat lampupesimet tippuneet jonekkin.\nSähkövikoja: Pyyhkijät toimivat ainoastaan tihkuasennossa. Takalasinpyyhkijät, takapissapoika, takaluukun sisävalo ei lainkaan: syynä ilmeisesti juurikin tuo haitarin sisällä olevien johtimien katkeaminen. Valojen hehkuja menee miten sattuu. Penkinlämmittimet ei toimi. Kerran kovilla pakkasilla ilmeisesti huohotin jäätyi eikä öljynpaineet nouseet. Auto ei ollut ollut lämmityksessä.\nLiittynyt: 14.4.2007 11:50\nKirjoittaja jmr » 28.10.2007 22:51\nMittaristonvalot ovat alkanut temppuilemaan mittariston vasemmassa reunassa. Syttyy pienellä viiveellä tai vähän kopauttamalla mittaristoa. Yhdessä toisessa ajamassani Variantissa oli sama vika, mutta pahempana eli kaikki mittarivalot olivat n. 10 ekaa minuuttia pimeänä kun auto oli käynnistetty. Kosketusvika tai joku kylmäjuotos.\nViimeksi muokannut jmr päivämäärä 28.10.2007 23:19, muokattu yhteensä 1 kerran\nKirjoittaja Pasi Häkli » 28.10.2007 23:17\njmr kirjoitti: Mittaristonvalot ovat alkanut temppuilemaan. Syttyy pienellä viiveellä tai vähän kopauttamalla mittaristoa. Kosketusvika tai joku kylmäjuotos.\nMeillä oli -89 escortissa samaa vikaa\nKirjoittaja Clayman » 29.10.2007 9:22\nNoi polttimoiden kannat on ainakin p*rseestä. Löystyvät ja lakkaavat yhdistämästä.\nKirjoittaja vw golf » 29.10.2007 23:00\nTäällä ainakaan ei valot toimineet mittareissa enää loppuajasta lainkaan...\nkyllähän siellä sisällä nyt muutenkin näki\nKirjoittaja weijis » 30.10.2007 21:38\nvw golf kirjoitti: Täällä ainakaan ei valot toimineet mittareissa enää loppuajasta lainkaan...\nja hapettuu tai muuten vaan haurastuu ne liittimet, lampun kun vaihto ni mureni käsiin..\nVW Golf Variant III 1.8i 1995\nLiittynyt: 30.1.2007 23:13\nGOLF vm-95 kissan mouruamisesta..\nKirjoittaja kalev95 » 23.11.2007 21:51\nMulla kuului Golf-95:sta jostain edestä ilm. moottoritilasta kuin kollikissa olisi MOURUNNUT ja NAUKUNUT. Ääni ilmeni kahtena syksynä usein viileiden kelien tultua, noin 60 - 80 km/t nopeudessa, josta vauhdin noustessa ja koneen lämmettyä ääni katosi. Aavistelin lopulta vian olevan m-tuulettimessa ja lukitsin paperia flektin siiven ja rungon väliin kiilaamaalla: vinkuna loppui siihen. Sit keväällä kokeilin flektiä: sehän lieppasi , eli laakeri oli kulunut ja siivet osui runkoon. Iso homma, mutta suht helppo: piti purkaa koko etupää mm. e-puskuri, eturunkopalkki, jäähdytin ym., jotta tuulettimeen pääsi käsiksi. Mouruna loppui siihen. Eli tää kannattaa tarkastaa ennen. VARO SORMIA KONEEN OLLESSA KUUMA.\nToinen iso, mutta helposti itse korjattava ilmeisen yleinen vika Golfissa: moottori ei käynnisty, vaikka startti pyörii OK.\nTuttu asentaja antoi puhelimessa vinkin: puola on tämän vm. Passatin ja Golfinm yks tyyppivika.\nAutossa oli ollut kostealla kelillä lievää nykimistä yms. häikkää moottorin käynnissä jo pari vuotta.\nTarkastin puolan silmämääräisesti; Siinä mötikässä oli halkeama kahdella kantilla keskellä puolan runkoa, ja yksi reuna oli osaksi sulanut. TARVIKE maksoi n. 60 e ja tosi helppo homma vaihtaa , vaikka ois peukalo keskellä kämmentä.\nAuto lähti pyörimään ja nyt kosteilla kelilläkään ei ole nykinyt.\nLiittynyt: 23.11.2007 21:19


Una Chica: Parisuhteen hoitoa.\nParisuhdettakin pitää hoitaa samalla tavoin kuin kukkasia. Antaa vähän rakkautta :) Ei se muuten voi hyvin. Toisaalta, ainakaan meidän taloudessa ei viherkasvien ja parisuhteen hyvinvointi ole ihan verrattavissa keskenään. Ainakaan minulla ei nimittäin ole kovinkaan vihreää peukaloa.\nLauantaina kävimme poikaystävän kanssa Flamingossa leffassa katsomassa uusin American Pie. Ne ovat kyllä aina niin hulvattomia :) Ja Flamingo on siitä kiva, että sinne on suht lyhyt matka ja sinne pääsee autolla.\nEnnen leffaa kävimme vähän kiertelemässä Jumbon puolella. Eräs halusi tietysti käydä Ohlsonilla ja tällä kertaa se olikin ihan hyvä juttu. Meidän on nimittäin ainakin kolme vuotta pitänyt jo ostaa jonkinlainen tuuletin. Ei se saatu sitä edelliseen asuntoon ja siellä tulikin kärvisteltyä kuumuudessa muutama kesä. Tai siis poikaystävä kärvisteli, minähän nukun kesälläkin untuvapeiton alla.\nTässä nykyisessä asunnossa on ikkunoita neljään eri ilmansuuntaan eli käytännössä aurinko paistaa aina jostain sisään. Hieno juttu, mutta näin kesän kynnyksellä täällä alkaa olla ajoittain lämmin. Juteltiin asiasta naapurinkin kanssa ja heillä näyttää sisälämpömittari kuulemma jo +30. Nyt löydettiin sitten vihdoin hieno ja kohtuuhintainen tuuletin, jossa on kaikki herkut; ajastin, digitaalinen lämpömittari ja kaukosäädin. Onneksi jaksettiin odottaa, että oikeanlainen tuuletin löytyi, sillä minä en ainakaan olisi kelpuuttanut mitään valkoista, pyörivää hirvitystä.\nNyt nähdään kesällä sitten viileitä unia! :)\nAnnie 14. toukokuuta 2012 klo 8.49\ntoi on mukavan erilainen toi sun banneri!:)\nNanna 14. toukokuuta 2012 klo 17.25\nReetta 14. toukokuuta 2012 klo 9.46\nTuuletin olisi meillekin tarpeellinen. Tässä meidän asunnossa kesällä lämpötilat kipuaa sinne kolmeenkymmeneen.. Ei olla sitten vaan raaskittu ostaa sitä.. Kesähelteillä on ihan toivotonta laittaa esim. ruokaa koska siitä tulee vaan enemmän lämpöä ja itselläkin on jo ajatuksesta kuuma :D\nNanna 14. toukokuuta 2012 klo 17.26\nEi mekään olla raaskittu ostaa, mutta kun nyt ssi noinkin hyvän kohtuuhintaan niin oli pakko. Kyllä se sitten olettavasti maksaa kesällä itsensä takaisin. Jollei sitten tietysti tule joku ennätyskolea kesä :D\nSatu 14. toukokuuta 2012 klo 9.57\nJoooo! Parisuhdetta täytyy todella hoitaa, ja sopia just treffejä että ehtii näkemäänkin. Joskus arjen pyörityksessä tuntuu, että siitä yhteisestä ajasta tinkii liikaakin. Siksi meillä ainakin tapana katsoa viikon alussa kalenteria, ja katsoa 'koska me nähdään?' :) Ja juuu, toivottavasti ei meidänkään suhdetta voi verrata kukkaloistoon, kun yksi jos toinenkin kukka täällä nääntyy :):)\nNanna 14. toukokuuta 2012 klo 17.28\nNiin pitää joo :) arki on ihan liian usein niin hektistä että olennainen meinaa unohtua. Teillä on kyllä ihan hyvä tapa tuo kalenteihin päivien merkitseminen, tuleepa ainakin annettua toiselle aikaa :)\nHanna 14. toukokuuta 2012 klo 17.28\nVarmasti hyvä ostos toi tuuletin, ja tosiaan vähän tyylikkäämpi kuin ne perus valkoiset pyörivät :) Me havahdutaan tuulettimen ostoon vasta joka vuosi keskellä kesää, silloin kun on pahimmat helteet meneillään ja kaikki tuulettimet loppu joka kaupasta :P\nNanna 14. toukokuuta 2012 klo 17.29\nKyllä joo, varmasti tuo maksaa itsensä takaisin kesällä :D Meillekin on käynyt monena vuotena niin että vasta kesällä havahtuu siihen että tuollainen olisi ihan kätevä :D Ja silloin ne ovat jo loppu tai ihan ylihinnoiteltuja..


Mikä sää on hyvä terassin öljyämiseen?\n199 489 jäsentä\nMillä säällä voin öljytä terassin tai terassikalusteet?\nTerassin ja terassikalusteiden öljyämiskausi alkaa olla käsillä, mutta millaisella säällä ja missä olosuhteissa saat parhaimman lopputuloksen? Sää vaikuttaa varmasti ja hyvä lopputulos on ilmoista kiinni.\nVaikuttaako sää terassin pesemiseen?\nKevätauringon paisteessa on mukava pestä terassi, mutta liiallinen lämpö terassinpesussa ei ole hyväksi. Suorassa auringonpaisteessa terassin pinta lämpenee nopeasti ja imee pinnalle levittämäsi pesuaineet. Tähän ongelmaan saattaa löytyä apua kostuttamalla ensin terassi ja levittämällä terassinpesuaine vasta sen jälkeen.\nParempi konsti terassinpesuun on kuitenkin tehdä se pilvisellä säällä, eikä viileäkään keli haittaa. Pesun jälkeen terassin on annettava kuivua kunnolla. Puun kosteusprosentin tulisi olla alle 20 % ennen terassin pintakäsittelyä. Jos käytit terassinpesuun painepesuria, voi kuivumiseen mennä jopa viikko.\nÄlä aloita pintakäsittelyä heti sateen tai lumien sulamisen jälkeen.\nMissä lämpötilassa terassin voi öljytä?\nAuringonpaiste houkuttelee ulos ja hakemaan pensselit esille. Älä hötkyile! Paras lämpötila terassin käsittelylle on, kun lämpötila on +5 C° vuorokauden ympäri. Paras lämpötila öljyämiseen on 15–20 C°. Lämmin pilvipoutainen sää on paras terassin käsittelyyn. Liian kylmällä tai kuumalla ilmalla suoritettu pintakäsittely puuöljyllä ei tartu puun pintaan kunnolla ja pinta jää laikukkaaksi.\nVältä myös pahimpia siitepölykausia tai terassin pintasi saa kauniin ja pysyvän siitepölyhunnun.\nMilloin terassi kannattaa öljytä?\nJos terassi on aivan uusi, sen kannattaa antaa kuivua hyvin ennen ensimmäistä käsittelykertaa. Painekyllästetyn terassin käsittelyn voit jättää hyvin seuraavaan kevääseen. Vanhan terassin huoltokäsittely tehdään 1–2 vuoden välein. Käsittelyväli riippuu paljon siitä, minkälaisissa olosuhteissa terassi ympärivuoden on.\nJos terassin paikka on varjoinen, jokavuotista käsittelyä ei välttämättä tarvita.\nJos paikka on hyvin aurinkoinen, terassi kannattaa öljytä vuosittain.\nTummat sävyt haalistuvat luonnollisesti nopeammin kuin vaaleat.\nJos värjätty pinta on väriltään tasainen, voit käsitellä pinnan myös värittömällä puuöljyllä.\nOsaatko käyttää home-, terassi- ja huoltopesuja oikein? >>\nGarden Furniture & Deck Oil on erikoishoito-/käsittelyöljy ulkokäyttöön, puutarhakalusteille, kuisteille tai muille öljykäsitellyille puurakenteille. Se soveltuu kaikenlaisille puille kuten tiikille, mahongille, männylle, pyökille ja tammelle.\nGarden Furniture & Deck Oililla voit pidentää käsittelyväliä jopa kolmeen vuoteen.\nÖljy tunkeutuu syvälle puuhun ja antaa kestävän suojan kuivumista, kosteutta, likaa, sieniä ja lahoa vastaan. Garden Furniture & Deck Oil vahvistaa puun väriä ja rakennetta.\nGarden Furniture & Deck Oilia on saatavilla harmaana ja ruskeana sekä värittömänä. Tuotteen sisältämät pigmentit peittävät puupintaa erinomaisesti.\nKäyttöohje: Levitä öljy siveltimellä tai liinalla 1–2 kertaa pinnan imukyvystä riippuen. Pyyhi imeytymätön öljy pois tunnin kuluttua levityksestä. Öljy on tärpättiohenteinen, joten puhdista sivellin ensin tärpätillä ja sitten saippuavedellä. Riittoisuus: 8–10 m2/litra. Kuivumisaika: noin 24 tuntia (23°C, 50 RH). Lopullinen kuivuminen saavutetaan 16–24 tunnin kuluttua.


19.04.2019, 11:52 (Viestiä muokattiin viimeksi: 19.04.2019, 11:53, Solikka vaari.)\nAika hiljaista on ollu täälä mutta mikäs kiirus valmiissa maailmassa oliskaan. Edelleen jos jollakin olisi tälläinen Solifer Pohjanmaa/ Etelä-Pohjanmaalla jota sopisi käydä kattelemassa olis mahtava juttu!\nMoro, löytyy GT projekti, runko on eri sävynen musta, ei niin kiiltävä kuin tankki ja kopat. Pohjois-pohjanmaalta löytyy jos haluat tulla katsoon, lisään galleriaan kuvan jos pystyn puhelimella sen tekeen\nMoi läskitankki 76 ja kiitos vastaanotosta!\nJiipeellä näyttää olevan ihan pikkuusen tarkempi entisöinti projekti menossa kuvia kun katselin kyllä kiinnostais tulla katselemaan Solikkaas joskus tässä kun vaan ehtisi.\nMä en ole keriinny paljoa väkästellä mopoa kun monta muuta projektia päällänsä mutta jotain sentään on tapahtunu löysin ehjän hyväkuntoisen takavanteen saksaksan ebaysta ja tulikin kotia väri väärä mutta laakeripesät ehjät sekä rattaan kiinnitysreijät vuosimallikin oli oikea etuvanteen kanssa. Sekä ostin vm. 83 lohkot jossa ne normaalit 6203 kuulalaakerit.\nSitten taas kysymystä\nOnko kampiakseli sama kuin L17 laakereilla olevat on?\nAjattelin ostaa samalla uuden kapiakselin ku kerta uudet laakerit ja stefat laitan sekä samalla toiset n. 30 vuotta odottaneet 5 vaihteen rattaat.\n08.07.2019, 22:19 (Viestiä muokattiin viimeksi: 08.07.2019, 22:21, jiipee.)\nKampiakseli on sama. Vanhaankin lohkoon saa nuo laakerit vaihettua, ei kannata noita shimmattavia paskoja laittaa mihinkään\nSellaanen täytyypi sitten tilata. Tuo jäi vähä vaivaamaan että mitäs niille vanhemmille lohkoille pitää tehdä että saa noi normaalit kuulalaakeri sinne pesihi? Eikös nuo 6203 oo leviemmät laakerit? Jos se helpolla onnistuu niin pitää jossain välissä vaihtaa noihin vanhempiinki lohkoihi kunnon laakerit.\n(09.07.2019, 21:38)Solikka vaari kirjoitti: Sellaanen täytyypi sitten tilata. Tuo jäi vähä vaivaamaan että mitäs niille vanhemmille lohkoille pitää tehdä että saa noi normaalit kuulalaakeri sinne pesihi? Eikös nuo 6203 oo leviemmät laakerit? Jos se helpolla onnistuu niin pitää jossain välissä vaihtaa noihin vanhempiinki lohkoihi kunnon laakerit.\nTosta linkistä Erosen Jarille soitto ja kysy löytyykö siltä vielä L-17 laakerin tilalle olevaa 10mm leveää kiinteää laakeria...ite käyttäny niitä tomoksen automaateissa ja toiminut / kestänyt ihan moitteettomasti.\nNo niin hyväkuntoinen musta työkalukotelo löytyi! Vielä kun siihen löytyisi toinen musta "poski" kolmella kullanvärisellä raidalla saa tarjota. Tulikos siihen pakoputken puoleiseen poskeen/kanteen ollenkaan sitä mustaa muovipäistä M6 kiinnitysruuvia vaan ihan tavallinen m6 ruuvi?\nAika: 29.03.2020, 9:58 Ohjelmistona MyBB, © 2002-2020 MyBB Group.


Myydään asunto Amer, Tuusula: 4H+K+S, 105,0m², 345 000,00 € - Dixu\n345 000,00 € 105,0 m² 4H+K+S\nBostoninkaari 5 F 19, Amer, Tuusula\nBostoninkaaren koti sijaitsee hyvällä paikalla, lähellä palveluita. Kauppaan pääsee kävellen, useampi päiväkoti ja koulut ovat lähellä. Julkinen liikenne toimii ja bussipysäkille kävelee 10 min. Hyrylän palvelut ovat muutaman kilometrin päässä.\nAsunnon pohjaratkaisu on toimiva, 105 neliötä yhdessä kerroksessa. Yhdistetty olohuone ja keittiö muodostavat kodin sydämen, missä koko perhe voi olla yhdessä ja nauttia vaikka takan tuomasta lämmöstä ja tunnelmasta. Makuuhuoneet ovat tilavia, päämakuuhuone lähes 15 neliötä, kaksi muuta makuuhuonetta 11 neliötä.\nSäilytystilaa on runsaasti. Päämakuuhuoneen yhteydessä on vaatehuone, molemmissa makuuhuoneissa ja eteisessä vaatekaapit ja sisällä vielä erillinen sisävarasto. Näiden lisäksi asuntoon kuuluu ulkovarasto.\nAsuntoon kuuluu kaksi lämpöpistokkeella varustettua autokatospaikkaa. Autokatos tuo kesällä suojaa porottavalta auringolta jolloin auto pysyy viileänä. Talvella ei tarvitse putsata lumia eikä raaputtaa jäätä tuulilasista. Mukava lähteä pakkasaamuna töihin.\nTaloyhtiö on erittäin hyvin hoidettu. Yhtiöllä on toimiva ja vastuullinen hallitus, jota johtaa pätevä puheenjohtaja. Taloyhtiön asukkaat toimivat yhteisöllisesti yhdessä, keväisin ja syksyisin pidetään talkoot ja tietysti yhteinen talkoojuhla töiden päätteeksi. Taloyhtiöön ei ole suunnitteilla remontteja.\nSijainti: Bostoninkaari 5 F 19, 04320 Tuusula\nAsuintilojen pinta-ala: 105,0 m²\nVapautuminen: 1.9.2020 tai sopimuksen mukaan\nNeliöhinta: 3 285,71 € / m²\nYhtiövastike: 367,50 € / kk (Hoitovastike 367,50 € / kk + Rahoitusvastike 0,00 € /kk)\nKeittiön kuvaus: Topi-keittiö, kalusteväli laatoitettu, laminaattilattia, täyskorkeat jääkaappi ja pakastin\nWC: Kalusteseinä laatoitettu, lattia laatoitettu\nKylpyhuone: Seinä ja lattia laatoitettu, kodinhoitohuoneeseen mahtuu pesutorni / pesukone ja kuivausrumpu vierekkäin\nMakuuhuoneet: Laminaattilattiat, seinät maalattu\nOlohuone: Laminaattilattia, seinät maalattu\nMuuta: Takka, 2x autokatos\nYhtiön nimi: Asunto Oy Tuusulan Boston\nIsännöitsijä: Heikki Säteri, [email protected] 020 7488 391, Kiinteistö-Tahkola Helsinki Oy\nHuoltoyhtiö: Kotikatu Keski-Uusimaa\nTontin pinta-ala: 9452 m²\nRakennusmateriaali ja lämmitysjärjestelmä: Puu, kaukolämpö, vesikeskuslämmitys, (asunnossa lattialämmitys), koneellinen poisto\nHuoneistoala: 1923 m²\nTaloyhtiön autopaikat: 29, muut autopaikat 3, autopaikat yhtiön hallinnassa 3\n[email protected]dixu.fi 010 384 1010


Koronakriisi iskee myös autovuokraamoihin — Hertz lähellä konkurssia | Autotoday\nKoronakriisi iskee myös autovuokraamoihin — Hertz lähellä konkurssia\nTeknikens Värld -lehti kertoo koronakriisin aiheuttaneen ongelmia myös autovuokraamoille.\nJutun mukaan esimerkiksi Hertz on lähellä konkurssia.\nAutovuokraamoala on melkein kokonaan pysähdyksissä ja lisäksi Hertzillä on suuret velat. Hertz on jo lomauttanut suuren osan henkilökunnastaan.\nYhtiöllä on jutun mukaan aikaa toukokuun 22 päivään aikaa esitellä hyväksyttävä suunnitelma velkojilleen.\nTietojen mukaan velat ovat 15,7 miljardia euroa ja mikäli yritys ajautuu konkurssin, tulee suuri määrä käytettyjä autoja myyntiin.\nTeknikens Världin mukaan yhtiöllä on runsaat 500 000 autoa.\nEdellinen artikkeliTaas kaksi 17-vuotiasta menetti korttinsa kaahaamisen takia\nSeuraava artikkeliYllättävän moni ajaa kesälläkin talvirenkailla


Vanhojen aikojen markkinoinnin guruilta voimme kenties oppia jotain? Osa 2 | Yrittäjälinja - Yrittämisen ja työelämän erikoislehti\n« Jokaiselle jotak..\nAmmatti asiantun.. »\nErityisesti entisaikain gurut arvostivat myyntiä ja niimpä myös mainoskirjeiden ja mainosten perimmäinen tarkoitus oli selkeästi myydä. Vaikka nykyisessä maailmassa vastaanotamme markkinointia kenties paljonkin enemmän ja vaihtoehtoja on merkittävästi enemmän ja lisäksi uusia kanavia on tullut herää kysymys onko samalla myös yksinkertaisuus tavoitteessa hävinnyt. Selkeästi myydä ei tarvitse tarkoittaa hyökäävää tai tyrkyttävää.Ainakin minulle on väitetty, että tilanne on samanlainen kuin on ollut aina ennenkin.Lähes kaikki ainakin yrittäjäjistä, asiantuntijoista ja myyjistä luulevat osaavansa markkinoida, mutta vain harva osaa oikeasti. Ja tämä johtuu usein siitä, että yritetään olla liian fiksuja tai monimutkaisia tai tehdään markkinointia itselle, ei asiakkaille.Kun mikroyritys ja pieni yritys tekee markkinointia, ei sillä todennäköisesti ole mahdollisuuksia testailla mikä kaikki toimii ja mikä ei,Tämä koskee sekä kanavia, että sisältöä. On hyvä, ellei jopa välttämätön olla myös markkinointistrategia. Sana markkinointi on yhtä kuin avata markkinoita ja staregia on yhtä kuin suunnitelma, jolla päästään tavoittesiiin. Nämä vanhat ohjeet ovatkin lähinnä sisältöohjeita kun strategia on jo valittu.\nBob Stonen 7 pykälää\nLupaa hyöty – kaikkein tärkein hyöty – heti otsikossa tai ensimmäisessä kappaleessa.\nJatka välittömästi edusta kertomista.\nKerro lukijalle mitä juuri hän tulee saamaan/ hyötymään, jos hän hankkii myymäsi tuotteen tai palvelun.\nTue väitteitäsi todisteilla ja suosituksilla.\nKerro lukijalle, mitä hän saattaa menettää, jos hän ei toimi heti.\nKerro lopussa toisin sanoin uudestaan tarjouksesi tärkeimmät hyödyt.\nPyydä toimintaa – heti!\nLynn Sumnersin 10 ohjetta\nSelvitä itsellesi kaikki mahdolliset seikat tuotteestasi ja tarjouksestasi ennen kuin kirjoitat sanaakaan.\nLaita asiasi järjestykseen. Esitä ne loogisesti – lukijan kannalta, ei sinun!\nPäätä kenelle kirjoitat. Muista, että kirjoitat yksilölle, et osoitelistalle. Ja muista, että kirjoitat kirjettä, et puhetta.\nKäytä vain päämäärähakuisia sanoja ja sanontoja. Sanoja, jotka vaikuttavat tunteisiin, saavat veden kielelle, saavat sydämen tykyttämään.\nKirjoita yksinkertaista tekstiä, mutta varo ylimielisyyttä.\nÄlä yritä olla huvittava! Vain harvat ihmiset osaavat kirjoittaa todella huumoripitoista tekstiä. Ja vain hyvin harvat tuotteet tai palvelut ovat sellaisia, että huumoriteksti soveltuu niihin. Muista, että ostopäätös on vakava asia!\nKirjoita asiapitoista, tarkkaa tekstiä. Kerro nimiä, paikkoja, päivämääriä. Kerro testimonialissa ihmisten ammatit, iät jne.\nKirjoita niin, että herätät luottamusta.\nKirjoita tekstistäsi juuri niin pitkä kuin mitä tarinasi kertomiseen tarvitaan. Mikään teksti ei ole liian pitkä, jos asia kiinnostaa lukijaa. Yksikin lause on liikaa, jos se ei kiinnosta!\nAnna lukijallesi selvä tehtävä ja tee sen toteuttaminen helpoksi. Kerro mitä pitää tehdä. Missä ja milloin. Ja mitä se maksaa. Muista myös antaa hyvä syy tilaamiselle.\nMuutamia kirjoittajan suosittelemia linkkejä aiheesta:\nAvainsanat: Pauli Vuorio, myyntitaito, myynti, markkinointi, myyjä,\n19.10.2012 9:32 Hevimies\nHyvää settiä, kiitti Pauli


Artikkelit | Nuoret | Seksuaalisuus | Lue seksuaalisuuden sanakirjaa\nLue seksuaalisuuden sanakirjaa\n15.10.2018 klo 17:26 - Tuottanut Väestöliitto\nSeksuaalisuuden sanakirja on kirjoitettu nuorille. Siihen on selitetty seksuaalisuuteen liittyviä sanoja, joita kuulemme yleisessä keskustelussa. Sanakirjan voi myös tulostaa PDF muotoisena. Sanakirjan lopusta löydät sanakirjaversiot myös saameksi.\nSeksuaalisuuteen liittyviä käsitteitä ja määritelmiä on paljon ja uusia syntyy koko ajan. Sanat ja käytettävät käsitteet ovat vahvasti sidoksissa valitsevaan tietoon, asenteisiin ja käsityksiin. Monissa sanoissa kuuluu myös historia. Sanakirjan määritelmät on pyritty pitämään lyhyinä ja helposti luettavina. Muun muassa tästä syystä sanojen määritelmistä löytyy puutteita ja tulemme muokkaamaan sanakirjaa edelleen.\nOlemme jakaneet sanakirjaan pienempiin kokonaisuuksiin sanojen alkukirjainten mukaan. Seksuaalisuuden sanakirjan voi tulostaa tai kopioida omaan käyttöönsä. Tekijänoikeudet Seksuaalisuuden sanakirjaan kuuluvat Väestöliitolle. Seksuaalisuuden sanakirjan kaikenlainen käyttö kaupallisiin tarkoituksiin on kielletty.\nVoit myös tulostaa sanakirjan PDF muotoisena.\nAamuerektio on heräämisen aikaan ajoittuva peniksen erektio.\nAbortti eli raskaudenkeskeytys tarkoittaa raskauden keinotekoista päättämistä. Jos haluaa keskeyttää alkaneen raskauden, on otettava mahdollisimman pian yhteyttä lääkäriin. Raskauden keskeytys tulisi tehdä ennen 12. raskausviikkoa.\nAseksuaali on henkilö, joka kokee hyvin vähän tai ei lainkaan seksuaalista vetovoimaa toisia ihmisiä kohtaan. Aseksuaalinen ihminen voi kuitenkin kokea esimerkiksi emotionaalista tai romanttista vetovoimaa toiseen ihmiseen.\nAromanttinen on henkilö, joka kokee hyvin vähän tai ei lainkaan romanttista vetovoimaa muita ihmisiä kohtaan.\nBiseksuaali on henkilö, jolla on emotionaalisia tai/ja seksuaalisia tunteita miehiä ja naisia kohtaan.\nDemiseksuaali on henkilö, joka voi kokea seksuaalista vetovoimaa toiseen ihmiseen ainoastaan silloin, kun hän on emotionaalisesti kiintynyt häneen.\nEhkäisykapseli on hormonaalinen raskauden ehkäisymenetelmä. Kapseli asetetaan paikallispuudutuksessa käsivarren ihon alle. Se ei suojaa seksitaudeilta.\nEhkäisykierukka on pieni, t-kirjaimen muotoinen esine, jonka lääkäri asettaa kohtuun raskauden ehkäisemiseksi. Kierukoita on kahdenlaisia: kuparikierukka ja hormonikierukka. Kumpikaan kierukka ei suojaa seksitaudeilta.\nEhkäisylaastari on ihoon tavallisen laastarin tavoin liimattava hormonaalinen raskauden ehkäisymenetelmä. Ehkäisylaastari ei suojaa seksitaudeilta.\nEhkäisypillerit ovat päivittäin suun kautta otettava hormonaalinen raskauden ehkäisymenetelmä. Ehkäisypillerit eivät suojaa seksitaudeilta. Ehkäisypillereitä on kahdenlaisia: yhdistelmäehkäisypillerit ja minipillerit.\nEhkäisyrengas on muovinen, emättimeen asetettava hormonaalinen raskauden ehkäisymenetelmä. Ehkäisyrengas ei suojaa seksitaudeilta.\nEhkäisyvaahto on kemiallinen raskauden ehkäisymenetelmä. Sen ehkäisyteho on huono eikä sitä tulisi koskaan käyttää yksinään, vaan aina jonkin muun ehkäisymenetelmän, kuten kondomin kanssa.\nEjakulaatio on usein synonyymi sanalle siemensyöksy. Se tarkoittaa siemennesteen purkautumista peniksestä. Ejakulaatio on kuitenkin mahdollista myös tyypillisissä tyttökehoissa, jolloin puhutaan naisen ejakulaatiosta tai squirttaamisesta. Tällöin eritettä purkautuu osittain virtsaputken ympärillä olevista rauhasista.\nEmätin on naisen sukuelinten putkimainen ja lihaksikas osa, joka yhdistää ulkoiset sukupuolielimet ja kohdun.\nEmättimen limakalvo on emättimen päällimmäinen solukerros.\nEmätinyhdyntä on seksiä, jossa penistä tai seksivälinettä liikutellaan emättimessä.\nEndometrioosi on sairaus, jossa kohdun limakalvoa sijaitsee muuallakin kuin kohdussa. Se voi oireilla esimerkiksi kuukautiskipuina tai yhdyntäkipuina. Sitä voidaan hoitaa.\nE-pillerit ovat päivittäin suun kautta otettava hormonaalinen raskauden ehkäisymenetelmä. Ehkäisypillerit eivät suojaa seksitaudeilta. Ehkäisypillereitä on kahdenlaisia.\nErektio tarkoittaa peniksen jäykistymistä. Erektiossa paisuvaiskudos täyttyy verellä, jolloin penis nousee pystyyn ja paisuu.\nEsileikki on seksuaalista toimintaa, joka lisää kiihottumista ja halua. Esileikki voi olla muun muassa puhetta, katseita, eleitä, hyväilyä tai suudelmia. Kiihottuminen on tärkeää seksuaalisen mielihyvän ja nautinnon kannalta. Esileikki voi olla osa seksiä tai se voi kuvata seksikertaa kokonaisuudessaan.\nFantasia tarkoittaa yleisesti kaikkea mielikuvituksen tuotetta. Seksuaalifantasioilla tarkoitetaan yleisesti seksiin ja seksuaalisuuteen liittyviä mielikuvia. Ne auttavat usein seksuaalisen mielihyvän kokemisessa ja kiihottumisessa. Fantasiat saa pitää yksityisasiana, eikä niitä tarvitse tai monesti pidäkään toteuttaa.\nGynekologinen tutkimus tarkoittaa lääkärin tekemää tytön tai naisen sukuelinten tutkimusta. Tutkimuksessa lääkäri tarkistaa katsomalla ja tunnustelemalla ulkoiset sukuelimet, emättimen, kohdun ja munasarjat. Gynekologiseen tutkimukseen tarvitaan asiakkaan suostumus.\nGynekomastia tarkoittaa hormoneista johtuvaa pojan rintarauhasen turpoamista murrosiässä.\nGrooming on termi, jolla tarkoitetaan toimintaa, jossa yleensä aikuinen henkilö valmistelee lapsen tai nuoren seksuaalista hyväksikäyttöä tutustumalla ja luomalla lapseen kiintymyssuhteen netissä. Groomingia voi tapahtua esimerkiksi sosiaalisessa mediassa. Grooming on rikos.\nHepatiitti on hepatiittiviruksen aiheuttama maksatulehdus. Hepatiittiviruksia on viisi, jotka aiheuttavat hyvin samankaltaisia oireita, mutta niiden tartuntatavat vaihtelevat.\nHerpes on viruksen aiheuttama rakkulainen tulehdus, joka esiintyy yleisemmin sukuelimissä tai huulissa. Herpes tarttuu helpoiten rakkulavaiheessa. Se voi tarttua suudellessa, yhdynnässä, käsiseksissä, sekä esimerkiksi huulesta sukupuolielinten alueelle ja päinvastoin. Herpestartunta on usein oireeton.\nHiivatulehdus tarkoittaa hiivasienen aiheuttamaa tulehdusta, joka on melko yleinen tytöillä ja naisilla. Hiivatulehdusta voi esiintyä myös pojilla ja miehillä. Hiivatulehdus ei ole seksitauti.\nHiv (Human immunodeficiency virus) on virus, joka aiheuttaa parantumattoman sairauden, joka vaikuttaa ihmisen immuunipuolustusjärjestelmään. HI-virus voi tarttua suojaamattomien seksikontaktien kautta ja myös verestä esimerkiksi huumeneulojen välityksellä. Hiv-tulehduksen lääkehoito hidastaa viruksen lisääntymistä ja taudin eteneminen voidaan pysäyttää. Toimiva hiv-lääkitys estää hivin tarttumisen seksissä ilman kondomia.\nHormonikierukka on pieni t-kirjaimen muotoinen raskauden ehkäisyväline, jonka lääkäri asentaa kohtuun. Kierukka ei suojaa seksitaudeilta.\nHyväilyseksi voi olla kehon koskettelua eri tavoin. Sen tarkoituksena on usein seksuaalisen nautinnon antaminen ja kokeminen. Kosketus voi tapahtua esimerkiksi käsillä tai koko keholla.\nHäpyhuulet ovat osa naisen sukuelimiä. Naisella on sekä ulommat että sisemmät häpyhuulet.\nImmenkalvo eli hymen on rengasmainen tai kuunsirppimäinen sidekudospoimu emättimen aukon sisäpuolella.\nImpotentti on vanhentunut termi, jolla on yleensä tarkoitettu miestä, joka on kyvytön saamaan erektion.\nIntersukupuolisuus kuvaa henkilöä, jonka keholliset piirteet eivät kuvasta yksiselitteisesti tyypillistä tyttö- tai poikakehoa. Monesti intersukupuolisuus käy ilmi vasta murrosiässä tai aikuisena eli se ei usein ole ulkoisista ominaisuuksista pääteltävissä.\nItsetunto tarkoittaa omaa arvioita ja käsitystä itsestä. Se millainen itsetunto on, vaihtelee sekä hyvien että ikävien kokemusten myötä. Itsetunto ei ole samanlainen aina.\nJälkiehkäisypilleri on lääkevalmiste, joka siirtää munasolun irtoamista, mutta ei keskeytä jo alkanutta raskautta. Se on tarkoitettu käytettäväksi, jos raskaus ei ole toivottu ja muu ehkäisy on epäonnistunut, esimerkiksi kondomin rikkoutuessa. Jälkiehkäisypillerin ehkäisyteho ei vastaa oikein käytettyä kondomia tai säännöllistä hormonaalista ehkäisyä. Jälkiehkäisypilleri ei suojaa myöskään seksitaudeilta.\nKatumuspilleri on puhekielinen ilmaisu jälkiehkäisypillerille. Se on lääkevalmiste, joka siirtää munasolun irtoamista, mutta ei keskeytä jo alkanutta raskautta. Se on tarkoitettu käytettäväksi, jos raskaus ei ole toivottu ja muu ehkäisy on epäonnistunut, esimerkiksi kondomi rikkoutunut. Jälkiehkäisypillerin ehkäisyteho ei vastaa oikein käytettyä kondomia tai säännöllistä hormonaalista ehkäisyä. Jälkiehkäisypilleri ei suojaa myöskään seksitaudeilta.\nKeskenmeno tarkoittaa raskauden keskeytymistä itsestään. Keskenmenot ovat yleisiä ja monesti johtuvat sikiön kromosomipuutteista. Yksittäisen keskenmenon syy jää usein tuntemattomaksi.\nKeskeytetty yhdyntä tarkoittaa yhdynnän lopettamista ennen siemensyöksyä. Keskeytetyssä emätinyhdynnässä on mahdollista tulla raskaaksi ja saada seksitaudin.\nKetjuorgasmi/sarjaorgasmi tarkoittaa peräkkäin tulevia useita orgasmeja. Tämä on mahdollista tyypillisessä naiskehossa.\nKierukka on pieni, t-kirjaimen muotoinen esine, jonka lääkäri asettaa kohtuun raskauden ehkäisemiseksi. Kierukka ei suojaa seksitaudeilta.\nKivekset ja kivespussi ovat sukuelimiä. Kivespussissa sijaitsevat kivekset ja lisäkivekset. Kivesten tehtävä on tuottaa siittiöitä ja testosteronia.\nKlamydia on bakteerin aiheuttama seksitauti, joka voi tarttua seksissä ilman kondomia tai suuseksisuojaa. Klamydia voi tarttua nieluun, sukuelimiin ja peräsuoleen. Klamydiatartunnan selvittämiseksi otetaan yleensä virtsanäyte, mutta näytteet tulisi ottaa sen mukaan, millaista seksiä on ollut. Klamydia hoidetaan antibiooteilla.\nKlitoris on tuntoherkkä osa naisen sukuelimissä. Se on paisuvaiskudosta, joka levittäytyy laajalle lantioon, emättimen aukon ympärille saakka. Klitoriksen pää on esillä ja sormin tunnettavissa. Se sijaitsee virtsaputken aukon yläpuolella sisempien häpyhuulten yhtymäkohdassa.\nKondomi raskauden ja seksitautien ehkäisyväline. Kondomit valmistetaan usein lateksista, mutta niitä löytyy myös lateksittomina. Kondomi rullataan jäykistyneen peniksen tai seksilelun päälle. Kondomi on ainoa ehkäisyväline, joka suojaa raskaudelta ja seksitaudeilta. Myös naisille on oma kondomi (katso naisten kondomi).\nKondylooma on papilloomaviruksen aiheuttama seksitauti, joka aiheuttaa syyliä sukupuolielimissä. Virus voi tarttua suojaamattomassa yhdynnässä, suuseksissä ja käsien välityksellä. Kondomi ei välttämättä suojaa tartunnalta.\nKuparikierukka on pieni t-kirjaimen muotoinen raskauden ehkäisyväline, jonka lääkäri asettaa kohtuun.\nKuppa on bakteerin aiheuttama Suomessa harvinainen seksitauti, joka voi tarttua suojaamattomassa yhdynnässä ja suuseksissä. Kuppa todetaan verinäytteestä ja sitä voidaan hoitaa antibiooteilla.\nKuukautiskierto on jakso, joka alkaa ensimmäisestä kuukautisvuotopäivästä ja päättyy seuraavan kuukautisvuodon alkamispäivään. Kuukautiskierron pituus on yksilöllinen, yleensä 23–35 päivää.\nKuukautiskipu tarkoittaa kuukautisista johtuvia kipuja. Kivut johtuvat usein kohdun supistelemisesta. Kuukautiskipuja voi hoitaa.\nKuukautisten siirto tarkoittaa kuukautisten ajankohdan siirtämistä. Kuukautisia voidaan siirtää lääkärin määräämällä reseptilääkkeellä (kuukautisten siirtopillereillä) tai hormonaalisella ehkäisyvalmisteella, kuten ehkäisypillereillä.\nKuukautisvuoto tarkoittaa kohdun vanhan limakalvon poistumista ja siihen liittyvää veristä vuotoa emättimen kautta kuukautisten aikana.\nLantionpohjan lihakset ympäröivät lantion elimiä, kuten virtsaputkea, emätintä ja peräsuolta. Niiden avulla pidätetään virtsaa ja ulostetta sekä ylläpidetään kehon hyvää asentoa/ryhtiä. Lantionpohjan lihaksilla on merkitystä myös seksuaalisen mielihyvän kannalta.\nLimakalvo tarkoittaa useiden elinten ja onteloiden sisäpintaa verhoavaa kudoskerrosta. Sitä on nenässä, silmässä, suussa, korvassa, peräaukossa, emättimessä.\nLiukuvoide tarkoittaa valmistetta, joka vähentää kitkaa esimerkiksi limakalvoilta. Liukuvoide on suositeltava apu yhdyntään tai itsetyydytykseen. Anaaliyhdynnässä liukuvoide on välttämätön. Liukuvoidetta voi ostaa apteekista ja ruokakaupoista. Liukuvoiteita on vesi-, silikoni- ja öljypohjaisia.\nMasturbointi on synonyymi itsetyydytykselle. Se on seksuaalisen nautinnon tuottamista itselle esimerkiksi kehoa ja sukuelimiä koskettelemalla.\nMenkat, mensut, moonikset ovat synonyymejä kuukautisille. Ne tarkoittavat kohdun limakalvon uusiutumisesta johtuvaa verenvuotoa, joka kestää 2-8 päivää. Kuukautiset alkavat tytöillä murrosiässä 10–16-vuotiaana.\nMinipillerit ovat päivittäin suun kautta otettava hormonaalinen raskauden ehkäisymenetelmä, ne sisältävät pelkästään keltarauhashormonia. Minipillerit eivät suojaa seksitaudeilta.\nMunasarjat ovat osa naisen sukuelimiä. Munasarjojen tehtävä on tuottaa munasoluja ja estrogeenejä.\nMurrosikä on kasvu- ja kehitysvaihe nuoruudessa. Hormonaaliset muutokset käynnistävät murrosiän. Se alkaa nuorilla hyvin eri iässä.\nNaisen ejakulaatio eli squirttaaminen tarkoittaa joillakin naisilla tapahtuvaa eritteen purkautumista kiihottumisen tai orgasmin yhteydessä. Osa nesteestä erittyy virtsaputken ympäriltä olevista rauhasista. Neste ei sisällä sukusoluja.\nNaisten kondomi on naisten ehkäisyväline, joka asetetaan emättimeen. Sen voi myös asettaa peräaukkoon sukupuoleen katsomatta. Naisten kondomi suojaa seksitaudeilta ja raskaudelta.\nNeitsyys käsitettä käytetään henkilöstä, joka ei ole kokenut seksiä toisen ihmisen kanssa. Jokainen määrittelee itse, mitä seksi itselle tarkoittaa. ks. seksi\nOraaliseksi tarkoittaa sukuelinten tai peräaukon hyväilyä suulla. Siitä ei voi tulla raskaaksi, mutta siinä voi tarttua seksitaudit.\nOrtoreksia on syömiseen liittyvä häiriö. Ortoreksiaan sairastuneella on pakonomainen tarve syödä terveellisesti. Ortoreksiasta voi parantua.\nPAPA-koe tarkoittaa naisille tehtävää irtosolukoetta. Näyte otetaan emättimen pohjasta ja kohdun suulta. Näytteenotto voi tuntua pienenä nipistyksenä alavatsalla. PAPA-näytettä ei yleensä tarvitse ottaa alle 20-vuotiaalta.\nPenetraatio tarkoittaa sisään työntymistä. Usein penetraatiolla viitataan emätinyhdyntään, mutta sillä voidaan yhtälailla tarkoittaa anaaliyhdyntää.\nPMS-oireet (premenstruaalinen oireyhtymä) tarkoittaa ennen kuukautisia tulevia oireita. Näitä oireita voivat olla esimerkiksi turvotus, väsymys, ärtyneisyys, alavatsa- ja ristiselkäkivut, päänsärky, iho-ongelmat ja rintojen arkuus.\nPoikuus käsitettä käytetään henkilöstä, joka ei ole kokenut seksiä toisen ihmisen kanssa. Jokainen määrittelee itse, mitä seksi itselle tarkoittaa. Ks. seksi\nPolyamoria on yhdessä sovittu ja yhteisymmärrykseen perustuva tapa olla romanttisissa, intiimeissä ja/tai seksuaalisissa suhteissa useiden ihmisten kanssa yhtä aikaa.\nPorno/pornografia esittää näyteltyä seksiä ja alastomuutta. Pornon tarkoituksena on kiihottaa katsojaansa. Lue pornosta lisää tästä.\nPuberteetti on synonyymi sanalle murrosikä. Se on kasvu- ja kehitysvaihe nuoruudessa. Hormonaaliset muutokset käynnistävät murrosiän. Se alkaa nuorilla hyvin eri iässä.\nRaiskaus tarkoittaa rikoslain mukaan sitä, että toinen henkilö pakotetaan väkivallalla tai sillä uhkaamalla seksuaaliseen tekoon, jossa sukuelin työnnetään johonkin ruumiinaukkoon. Myös silloin, jos esine tai jokin muu asia työnnetään emättimeen tai peräaukkoon, on kyse raiskauksesta. Raiskaukseksi katsotaan myös se, jos on yhdynnässä esimerkiksi puolustuskyvyttömän, sammuneen tai tajuttoman henkilön kanssa. Raiskaus on väkivaltarikos.\nRaskaudenkeskeytys tarkoittaa raskauden keinotekoista päättämistä. Jos haluaa keskeyttää alkaneen raskauden, on otettava mahdollisimman pian yhteyttä lääkäriin. Raskaudenkeskeytys tulisi tehdä ennen 12. raskausviikkoa.\nRaskaus on kehon tila, jossa hedelmöittyneestä munasolusta kehittyy sikiö kohdussa. Raskaus kestää 40 viikkoa. Raskaus päättyy lapsen syntymään.\nRaskaustesti on menetelmä, jolla selvitetään onko raskaus alkanut vai ei.\nRinnat ovat kehonosa. Rinnat koostuvat pääosin rauhaskudoksesta, rasvakudoksesta ja sidekudoksesta.\nRintaliivit ovat rintoja tukeva ja muotoileva alusvaate.\nRunkkaaminen on seksuaalisen nautinnon tuottamista itselle esimerkiksi kehoa ja sukuelimiä koskettelemalla.\nSeksitaudit ovat bakteerien, virusten tai loisten aiheuttamia sairauksia. Ne voivat tarttua suojaamattomassa seksissä, mikäli itsellä tai seksikumppanilla on tartunta. Seksitaudeilta voi suojautua käyttämällä kondomia tai suuseksisuojaa.\nSeksitautitesti tarkoittaa virtsa- veri- tai vanupuikkonäytettä ja sen tutkimista laboratoriossa seksitautien osalta. Testejä tehdään terveysasemilla, sukupuolitautien poliklinikoilla ja yksityisillä lääkäriasemilla. Joissakin tilanteissa myös kotitestaus on mahdollinen. Julkisissa palveluissa seksitautien testaus on ilmaista.\nSeksuaalinen hyvinvointi tarkoittaa tyytyväisyyttä omaan sukupuoleensa ja seksuaalisuuteensa. Seksuaalista hyvinvointia on se, että ihmisellä on mahdollisuus toteuttaa itseään oikealta tuntuvalla tavalla muiden ihmisten seksuaalioikeuksia kunnioittaen.\nSeksuaalinen kanssakäyminen tarkoittaa yhdessä yhden tai useamman henkilön kanssa koettua ja toteutettua seksiä.\nSeksuaalinen suuntautuminen kuvaa sitä, mistä sukupuolesta/sukupuolista henkilö on kiinnostunut eroottisesti, emotionaalisesti tai seksuaalisesti. Ihminen ei voi halutessaan muuttaa seksuaalista suuntautumistaan, mutta kokemus seksuaalisesta suuntautumisesta voi muuttua itsestään elämän varrella. Jokainen voi itse määritellä tai jättää määrittelemättä omaa seksuaalista suuntautumistaan.\nSeksuaalioikeudet sisältävät sekä oikeuksia että velvollisuuksia seksuaalisuuteen liittyen. Seksuaalioikeudet kuuluvat kaikille. Lue lisää seksuaalioikeuksista tästä.\nSeksuaalirikos tarkoittaa seksuaalista itsemääräämisoikeutta vahingoittavaa tekoa, joka on luokiteltu rangaistavaksi teoksi Suomen laissa. Seksuaalirikokset määritellään rikoslain 20. luvussa.\nSeksuaalisuus on ihmisen perusominaisuus, jota ei voi erottaa muusta ihmisenä olemisesta. Seksuaalisuutta on muun muassa sukupuoli, seksuaalinen suuntautuminen, lisääntyminen, sukupuoliroolit.\nSeksuaaliterveys on se osa-alue ihmisen terveydestä, joka liittyy seksuaalisuuteen ja seksiin. Seksuaaliterveys rakentuu koko elämän ajan portaittain. Se on kasvua ja kehitystä sukupuoliseksi olennoksi sekä itsensä ja toisen arvostamista ja suojaamista. Seksuaaliterveyden kannalta on yhtä tärkeää ymmärtää, milloin tulee hakeutua lääkäriin murrosiän ongelmien vuoksi kuin osata suojautua seksitaudeilta.\nSexting tarkoittaa seksuaalisten kuvien, videoiden ja viestien lähettämistä esimerkiksi mobiililaitteilla.\nSiemensyöksy tarkoittaa siemennesteen purkautumista peniksestä. Siemenneste sisältää siittiöitä, jolla voidaan hedelmöittää munasolu, jolloin raskaus voi alkaa.\nSiitin tarkoittaa penistä. Se on sukuelin.\nSiittiöt ovat sukusoluja. Mikäli siittiö hedelmöittää munasolun, alkaa raskaus.\nSooloseksi on synonyymi itsetyydytykselle. Se on seksuaalisen nautinnon tuottamista itselle esimerkiksi kehoa ja sukuelimiä koskettelemalla.\nSpermisidi on kemiallinen raskauden ehkäisymenetelmä. Sen ehkäisyteho on huono eikä sitä tulisi koskaan käyttää yksinään, vaan aina jonkin muun ehkäisymenetelmän, kuten kondomin kanssa.\nSguirttaaminen eli tyypillisen naiskehon ejakulaatio tarkoittaa joillakin naisilla tapahtuvaa eritteen purkautumista kiihottumisen tai orgasmin yhteydessä. Osa nesteestä erittyy virtsaputken ympäriltä olevista rauhasista.\nSterilisaatio on pysyvä raskauden ehkäisymenetelmä. Sterilisaatio voidaan tehdä sukupuoleen katsomatta. Sterilisaatio ei vaikuta hormonituotantoon, seksuaaliseen haluun tai seksin tekemiseen.\nSukuelimet ovat elimiä, jotka usein liitetään seksuaalisuuteen tai lisääntymiseen. Sukuelimiä ovat esimerkiksi emätin eli vagina, häpyhuulet, kohtu, penis ja kivekset.\nSukupuolitaudit on vanhahtava termi seksitaudeille. Seksitaudit ovat bakteerien, virusten tai loisten aiheuttamia sairauksia, jotka tarttuvat suojaamattomassa seksissä. Sen vuoksi näitä sairauksia tulisikin kutsua seksitaudeiksi. Seksitaudeilta voi suojautua käyttämällä kondomia tai suuseksisuojaa.\nSuojaikäraja on termi, jolla tarkoitetaan lainsäätäjien asettamaa ikärajaa. Suojaikärajoja on kaksi: 16 ja 18 vuotta. Niiden tarkoituksena on suojata alaikäisiä nuoria yli 18-vuotiaiden kanssa tehdyiltä seksuaalisilta teoilta, jotka voivat vaarantaa heidän seksuaalista kasvuaan ja kehitystä.\nSuuseksi tarkoittaa sukuelinten tai peräaukon kiihottamista ja hyväilyä suulla.\nSuuseksisuoja on seksitautien ehkäisymenetelmä, jota voidaan käyttää peräaukon tai naisen sukuelinten suojana suuseksin yhteydessä. Suuseksisuojan voi tehdä kondomista, mutta sen voi myös ostaa apteekeista tai seksivälinekaupoista.\nTerska tarkoittaa peniksen päätä. Keskellä terskaa on virtsaputken aukko, josta virtsa ja siemenneste tulevat ulos. Terska on usein tuntoherkkä alue.\nTippuri on bakteerin aiheuttama seksitauti, joka voi tarttua suojaamattomassa yhdynnässä, suuseksissä ja seksivälineiden kautta. Tippuri todetaan seksitautitestin perusteella ja se hoidetaan antibiooteilla.\nTiputteluvuoto tarkoittaa veristä vuotoa emättimestä muulloin kuin kuukautisten aikaan. Tällaista vuotoa kutsutaan myös välivuodoksi.\nTumputtaminen on seksuaalisen nautinnon tuottamista itselle esimerkiksi kehoa ja sukuelimiä koskettelemalla.\nTurvaseksi on toimintaa ja tekoja, jonka seurauksena vältytään seksitaudeilta ja ei suunnitellulta raskaudelta.\nVagina on synonyymi emättimelle. Se on naisen sukuelinten putkimainen ja lihaksikas osa, joka yhdistää ulkoiset sukupuolielimet ja kohdun.\nVaginismi on emätinkouristus, jossa naisen lantionpohjanlihakset ja emätin kouristelevat tahattomasti. Emätinkouristus voi ilmetä esimerkiksi yhdynnässä, itsetyydytyksessä tai gynekologisessa tutkimuksessa.\nValkovuoto on vaaleaa nestettä, jota erittyy emättimen limakalvosta ja kohdunkaulan rauhasista. Se auttaa pitämään emättimen limakalvon kunnossa ja terveenä.\nYhdistelmäehkäisytabletti on päivittäin suun kautta otettava hormonaalinen raskauden ehkäisymenetelmä. Se sisältää kahta erilaista hormonia. Yhdistelmäehkäisytabletit eivät suojaa seksitaudeilta.\nYhdynnässä penis tai seksiväline laitetaan emättimeen tai peräsuoleen.\nYmpärileikkaus on Suomessa lääketieteellinen toimenpide. Tavallisesti sillä hoidetaan poikien kireää esinahkaa. Tyttöjen ympärileikkauksille ei ole lääketieteellistä perustetta, siksi niiden tekeminen on laissa kielletty. Tyttöjen ympärileikkaus on väkivaltaa.\nÄänenmurros tarkoittaa murrosiän vaihetta, jolloin äänessä tapahtuu muutoksia. Silloin erityisesti pojilla ääni madaltuu ja muuttuu kurkunpää ja äänihuulten kasvaessa.\nSuomeksi seksuaalisuuden sanakirja\nInarinsaameksi seksuaalisuuden sanakirja\nKoltansaameksi seksuaalisuuden sanakirja\nPohjoissaameksi seksuaalisuuden sanakirja\nAnna palautetta seksuaalisuuden sanakirjasta Katso video siitä, haiseeko emätinpieru? Kuka on panseksuaali? Katso video siitä, kuka on pedofiili? Mikä on fetissi? Pohjoissaameksi suostumus seksuaalisiin tekoihin -animaatio Inarinsaameksi suostumus seksuaalisiin tekoihin -animaatio Koltansaameksi suostumus seksuaalisiin tekoihin -animaatio Lue kaikki Nuorten Väestöliiton artikkelit seksuaalisuudesta Q & A palsta nuorille seksuaalisuudesta, ilmainen Oletko naimamaisteri? - tee testi


"Ihmisten elämänvalintoihin ei tietenkään politiikalla vaikuteta."\nSipilän hallitus yritti perheuudistusta, mutta se kaatui. Pääministerin mukaan "harjoituksen" opetus oli, että perhevapaauudistus maksaa. "Nyt meillä on mahdollisuus tehdä perhevapaauudistus, joka maksaa. Tehdä siitä samalla hyvä ja tehdä se ennen kaikkea lasten ja perheiden näkökulmasta, ei niinkään työmarkkinoiden näkökulmasta niin kuin keskustelua pääsääntöisesti on käyty", Sipilä sanoi medialle eduskunnassa.\nSipilä sanoo, ettei yllättynyt uuden väestöennusteen luvuista. Hän uskoo syntyvyyden laskun olevan useiden tekijöiden summa, joista pienin ei ole pääkaupunkiseudun kalliit ja ahtaat asunnot. "Mutta on siinä myös elämäntapojen muutoksesta kysymys, ihmisten valinnoista. Yhtä ainoaa selitystä ei ole." Sipilä painottaa, että ihmisten elämänvalintoihin ei tietenkään politiikalla pystytä eikä haluta vaikuttaa.\nPääministerin mielestä ennuste kertoo myös sen, että Suomen tarvitaan muualta tulevia työntekijöitä. "Tälläkin hetkellä Suomessa syntyy vähemmän ihmisiä kuin kuolee eli ilman maahanmuuttoa väkimäärämme vähenisi jo tälläkin hetkellä. Ennusteen mukaan väkimäärä kääntyy laskuun vuonna 2035. Jos ja kun haluamme säilyttää hyvän työllisyysasteen ja hyvän huoltosuhteen, se tarkoittaa myös sitä, että tarvitsemme tänne muualta tulevia työntekijöitä."\nMuuttunut väestöennuste vaikuttaa myös kestävyysvajeeseen. Sipilän mukaan seuraavissa hallitusneuvotteluissa joudutaan miettimään myös siihen uusia keinoja. "Tilanne on kuitenkin paljon positiivisempi kestävyysvajenäkökulmasta nyt kuin neljä vuotta sitten hallitusneuvotteluissa." Tilastokeskuksen tänään julkistaman väestöennusteen mukaan Suomessa olisi vuonna 2030 alle 15-vuotiaita 760 000, mikäli syntyvyys pysyisi nykyisellä tasolla. Vielä 1970-luvulla maassa oli miljoona alle 15-vuotiasta.


alous palautuu koronakriisistä lähikuukausien aikana\nEK: Talous palautuu koronakriisistä lähikuukausien aikana - ”työvoiman saatavuusongelma voimistuu”\n27.04.2021 klo 8:23\nElinkeinoelämän keskusliiton EK:n huhtikuun suhdannebarometrissa suomalaisyritykset arvioivat suhdanteen piristyneen kevään aikana.\nRautaruukin teräksen laivausta Raahessa. Arkistokuva. Antti Mannermaa\nEK:n mukaan talous palautuu koronakriisistä lähikuukausien aikana, sillä suhdanneodotuksetkin ovat jatkaneet nousuaan.\n– Suomen talous jatkaa piristymistään kesän tullessa. Rokotteet ja rajoitteiden purkaminen auttavat palvelusektorin tilannetta, joka monelta osin yhä varsin heikko. Suhdannenäkymät ovat nousussa kaikilla päätoimialoilla. Matalapaineessa pysytelleessä rakentamisessakin näkymät ovat selvässä nousussa, toteaa EK:n johtava ekonomisti Sami Pakarinen.\nEK:n mukaan koronapandemia on iskenyt hyvin eri tavoin talouteen. Erot toimialojen ja yritysten välillä ovat yhä suuria.\n– Teollisuuden puolella heikosti pärjänneillä alatoimialoilla kuten metsä- ja teknologiateollisuudessa näkymät ovat paranemassa, kun taas elintarviketeollisuuden veto on nyt vuorostaan vaisumpaa. Palveluissa samaa muutosta ei ole nähtävissä. Tieto- ja viestintäpalvelut sekä kauppa vetävät yhä, matkailu- ja ravintola-ala painii yhä vaikeuksissa, Pakarinen toteaa.\nEK:n suhdannebarometriin vastanneista yrityksistä 31 prosenttia koki riittämättömän kysynnän ongelmaksi. Toiseksi eniten ongelmia aiheutti osaavan työvoiman saatavuus, josta raportoi jo 21 % vastaajista. Työikäisen väestön väheneminen heijastuu EK:n mukaan yritysten toimintaan koko ajan enemmän.\n– Osaavan työvoiman saatavuus oli iso ongelma jo ennen koronaa ja ongelma voimistuu kasvun käynnistyessä. Nyt tarvitaan uskottavia päätöksiä, joilla nopeutetaan ulkomaisen työvoiman lupaprosesseja. Lisäksi tarvitaan koulutuksen osuvuuden parantamista, aloituspaikkojen kohdentamista tarvealoille sekä koulupudokkuuden entistä parempaa ehkäisyä, EK:n toimitusjohtaja Jyri Häkämies sanoo.\nElinkeinoelämän keskusliiton suhdannebarometri julkaistaan neljä kertaa vuodessa. Kyselyä on tehty säännöllisesti vuodesta 1966 lähtien. Se on osa Euroopan komission suhdannetiedustelujärjestelmää, jota EU rahoittaa osittain. EK tiedusteli yrityksiltä huhtikuussa 2021 arvioita suhdannekehityksestä vuoden 2021 ensimmäisellä neljänneksellä. Tiedusteluun vastasi 1 305 yritystä, joilla on Suomessa noin 270 000 työntekijää.


Viinihullun päiväkirja: Boulevard Single-Wide IPA 2013\nBoulevard Single-Wide India Pale Ale 2013\nMaltaat: Amber 50, Cara 50, Münich, Pale, Vehnä\nHumala: Bravo, Cascade, Centennial, Citra, Simcoe, Zeus\nHinta ostohetkellä: 4,40e (Toukokuu 2013, Alko, erikoisvalikoima)\nKesän alussa tuli testattua Arkadian Alkosta mukaan sattumalta tarttunut jenkki-IPA, Boulevard Brewingin Single-Wide. Tämä kyseinen IPA on kevennetty "arkiversio" panimon tuhdista ja tummanpuhuvasta Double-Wide IPAsta – DW IPAssa on voltteja 8,5% ja katkeruuttakin 71 IBU, kun taas SW IPAssa on voltteja maltillisemmat 5,7% ja katkeruuttakin "vain" 57 IBU. Vaikuttaa siis varsin lupaavalta – monesti kun itselleni maistuvat paremmin sopusuhtaiset keskitien kulkijat kuin rajoja rikkovat aromipommit.\nVäriltään Single Wide on melko kirkas (erittäin kirkas ilman hiivoja) ja syvän pihkankeltainen. Vaahto muodostaa lasiin kohtalaisen tiivin, parin sentin paksuisen vaahtokukan, joka laskeutuu melko nopeasti.\nTuoksu on kevyehkö mutta sopusuhtainen ja aromikas; kukkaisuutta, pihkaa, sitrusta ja hunajaa. Jenkki-IPAksi tuoksu ei ole mitenkään turpiinvetävä, vaan viettelevän kukkainen, tasapainoinen ja kevyen maamainen.\nMaultaan Single-Wide on kevyehkö, kuiva, greippinen, hennosti vaalean ja hieman karamelliseen makeuteen taittuvan maltainen, aavistuksen trooppisen hedelmäinen ja melko rapsakasti humaloitu. Suutuntumaltaan olut on hillityn hiilihappoinen, keskitäyteläinen ja raikas, mutta myös melko kermainen. 57 IBUa ei tunnu läheskään niin paljon kuin olettaisi, vaikka katkeroa mausta kuitenkin löytyy ihan kohtuudella. Balanssi on varsin kiitettävällä tasolla – humalaa löytyy, mutta se ei pääse dominoimaan kevyttä ja freesiä makumaailmaa, vaan asettu sopusuhtaisesti vastapainoksi.\nKuiva ja melko pitkä jälkimaku on vaalean maltainen, kevyen pihkainen, hieman simamaisen hiivainen ja karheahkon katkera.\nSingle-Wide IPA on todella tasapainoinen ja helppo, mutta samalla rapsakka ja varsin tyylipuhdas IPA – eikä "helppo" ole tässä tapauksessa eufemismi "tylsälle". Olut ei ole melko runsaasta humaloinnistaan huolimatta mitenkään hallitsevasti karhean bitterinen tai muuten dominoiva, vaan loppujen lopuksi olut tuntuukin olevan enemmän "PA" kuin "IPA".\nYleisesti Single-Wide on ihastuttavan tasapainoinen, raikas ja kesäinen ale; kepeällä ja tasapainoisella ilmaisullaan jopa sessiokamaa. Sääli, että Arkadiaan ostettu satsi hupeni kesän aikana varsin ketterästi – saisi olut palata Suomen valikoimiin, mieluusti ihan perusvalikoimaan sekä kohtuullisemmalla hinnalla. Reilu neljä euroa ei ole vielä mitenkään törkyisen paljon, mutta kohtuullinen hintataso asettuisi mielestäni tällaiselle perus-(I)PAlle alle neljään euroon.\nLyhyesti: Kepeä, raikas ja tasapainoinen IPA, jossa sekä katkero- että aromihumalointi on varsin mallikkaasti balanssissa oluen vaalean maltaisen rungon kanssa. Arkinen ja helppo, mutta samalla maukas ja vakuuttava jenkkiolut.\nArvio: Tyylikäs – vallan mallikas esitys näinkin arkiseksi perusolueksi. Ainakin itseeni puree paremmin kiitettävä tasapaino kuin uskomattoman massiivinen ulosanti: pienikin voi olla kaunista.\nLabels: alue: missouri, hinta: alle 5e (olut), maa: yhdysvallat, olut, olut: 2013, oluttyyli: ipa


Uusi sosiaalisen median sivusto haastaa muut yhteisöpalvelut. Hienoston sosiaaliseksi navigaattoriksi luonnehdittu Best Of All Worlds avautui verkossa tiistaina.\nAutokorjaajat: Uusi katsastuslupalaki vaatisi tiukempaa valvontaa\nJos katsastuslupalakiesitys menee läpi, myös korjaamot ja merkkiliikkeet saisivat katsastaa autoja. Autokorjaajien joukossa intoa laimentavat kalliit investoinnit. Myös katsastustulosten luotettavuus mietityttää.\nYlen Brysselin-kirjeenvaihtaja: Suomi ei ole koulukiusaaja\nYlen Brysselin-kirjeenvaihtaja Susanna Turunen on seurannut EU:n ja euroalueen kehitystä aitiopaikalla jo viisi vuotta, joista viime vuodet ovat olleet yhtä kriisiä.\nLaaninen: Keskustan kannatuksen vajoaminen on päättynyt\nKeskustan puoluesihteerin Timo Laanisen mukaan Ylen tuoreesta gallupista voi päätellä, että puolueen pohjakosketus olisi saavutettu ja kannatukseen on tullut pientä nousua.\nEtsivä löytää syrjäytyneen nuoren\nEtsivä nuorisotyö tavoitti viime vuonna noin tuhat syrjäytymisuhan alla olevaa nuorta Pohjois-Suomessa. Kunnissa valtion tuella palkattu henkilö etsii esiin työn ja koulutuksen ulkopuolelle jääneitä nuoria ja tarjoaa heille apua.\nKovalaisen tallikaveri tylynä: Luotettavuus vie mielenkiinnon F1:stä\nLotuksen F1-kuljettaja Jarno Trullin mukaan autourheilun kuninkuusluokan mielenkiinto on hiipumassa. Heikki Kovalaisen tallikaverin mukaan nykyisten formuloiden huima luotettavuus on suuri syy vetovoiman vähenemiseen. Lausunto tuli sopivaan aikaan, sillä kauden edellinen kisa Valenciassa oli kauden tapahtumaköyhin.\nPomon pitää sietää puuskia ja puhureita\nAhkera, avoin, innostava, kannustava, rento, rehellinen, tasapuolinen, taitava, jämäkkä, joustava, vaativa ja vakaa. Hyvän johtajan ominaisuuksia voi listata loputtomiin, mutta nykyjohtajien ykköskyvyksi nostetaan usein hyvät ja sujuvat sosiaaliset taidot.\nNuoret suhtautuvat työelämään realistisesti\nAsenneselvityksen mukaan nuoret arvostavat hyvää työpaikkaa ja ovat myös valmiita tekemään töitä saavuttaakseen tavoitteensa. Työelämään suhtaudutaan pääasiassa realistisesti.\nAsiantuntijat vastustavat Oulun suurkoulua\nLaaja asiantuntijajoukko vetoaa Oulun kaupungin päättäjiin kouluverkkoratkaisun palauttamisesta uudelleen valmisteltavaksi. Vetoomuksen mukaan kouluverkkoratkaisun tulee perustua lapsivaikutusten arviointiin ja kestävän kehityksen periaatteisiin koko kouluverkon osalta.\nLuottamus Matti Vanhaseen laskenut\nSeura-lehden Taloustutkimuksella teettämän kyselyn mukaan kansalaisten epäluottamus pääministeri Matti Vanhasta (kesk.) kohtaan on kasvanut selvästi. Vanhasta piti maan epäluotettavimpana poliitikkona 21 prosenttia vastanneista, kun vuosi sitten tätä mieltä oli viisi prosenttia.\nNiemelle jo kauden kolmas nollapeli\n14.12.2009 Yle Urheilu\nKahdeksan aloitusta maalin suulla ja kolme nollapeliä. Chicago Blackhawksin tulokasvahti Antti Niemen tilastot NHL:ssä ovat varsin mainiot. Viime yönä Niemen tehokkuuden sai kokea Tampa Bay Lightning, joka sai lähteä kotimatkalleen 0-4-tappio niskassaan.\nJuha Vänttinen tutki, saako historiasta selvää\nFilosofian kandidaatti Juha Vänttinen otsikoi väitöstutkimuksensa ytimekkäästi: "Saako historiasta selvää?" Hän tutki eritaustaisten yläkoululaisten tapoja tulkita historian lähteistä muutosta, motiiveja ja lähteiden luotettavuutta.